b'\n_START_ARTICLE_\nViktor Karrus\n_START_SECTION_\nElulugu\n_START_PARAGRAPH_\nKarrus \xc3\xb5ppis Tartu \xc3\x95petajate Seminari algkoolis ja Tartu Poeglaste G\xc3\xbcmnaasiumis. Kunstihariduse omandas Karrus Pallases, kuhu astus ta aastal 1932. Algul olid tema \xc3\xb5petajateks Jaan Vahtra, Villem Ormisson ja Voldemar Mellik, ateljee\xc3\xb5ppesse j\xc3\xb5udes valis Karrus Nikolai Triigi ateljee. Karrus k\xc3\xa4is mitmetel \xc3\xb5ppereisidel v\xc3\xa4lismaal, peamiselt Kesk-Euroopas ning 1936. aastal viidi ta \xc3\xbcle meisterateljesse, kus esialgu j\xc3\xa4i juhendajaks Triik, hiljem asendas teda Kaarel Liimand. Pallase (tollal tollal Konrad M\xc3\xa4e nimeline Riigi K\xc3\xb5rgem Kunstikool) l\xc3\xb5petas Karrus 1940. aastal, koos Alfred Kongo, Endel K\xc3\xb5ksi ja teistega. S\xc3\xb5jaaega langeb Karruse illustraatoritegevuse algus, kunstnik illustreeris Gailiti, K\xc3\xa4rneri, Kotta, Jakobsoni ja teiste teoseid. Kuid 1940. aastate l\xc3\xb5pul sai talle osaks kriitika, millet\xc3\xb5ttu loobus kunstnik joonistusega tegelemisest. _NEWLINE_1950. aastatel t\xc3\xa4itis Karrus tellimust\xc3\xb6id, olles juba 1947\xe2\x80\x931949 koos Okase, Sagritsa ja Uutmaaga osa v\xc3\xb5tnud Balti jaamahoone seinamaalide teostamisest. 1951. aastal valmis tal koos Roman Treumaniga suurem\xc3\xb5\xc3\xb5tmeline kompositsioon "Traktoristide \xc3\xbcleskutse sotsialistlikuks v\xc3\xb5itluseks", 1953. aastal valmis Karruse teine tuntum, sotsialistliku realismi esindav t\xc3\xb6\xc3\xb6 "Vilja riigile". Ent Karrus on loonud ka hulgaliselt maastiku- ja linnavaateid, tema loomingus toimus j\xc3\xa4rk-j\xc3\xa4rgult \xc3\xbcleminek vabamale pintslit\xc3\xb6\xc3\xb6le.'